แนวโน้มดัชนีเช้าลุ้นไปต่อ
นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อ หลังตัวเลขสหรัฐฯ-จีนออกมาดี/น้ำมันขึ้นหนุน
15 มิ.ย. 2554

นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อ หลังตัวเลขสหรัฐฯ-จีนออกมาดี/น้ำมันขึ้นหนุน
นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อ หลังตัวเลขเศรษฐกิจของสหรัฐฯและจีนออกมาดี ราคาน้ำมันดิบก็ปรับตัวสูงขึ้น ส่วนปัจจัยในประเทศคงมีการเข้ามาเล่นเก็งกำไรหุ้นรายตัวมากขึ้น เนื่องจากเข้าสู่ช่วงประกาศงบฯไตรมาส 2/54 อย่างไรก็ตามต้องติดตามว่านักลงทุนต่างชาติจะซื้อต่อจากเมื่อวานหรือไม่ ส่วนตลาดหุ้นภูมิภาคเช้านี้ส่วนใหญ่ปรับขึ้นตามดาวโจนส์ พร้อมให้แนวรับ 1,030 จุด แนวต้าน 1,050 จุด
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสปรับตัวขึ้นต่อจากเมื่อวานที่ปรับดีดตัวขึ้นมาแรงเกือบ 20 จุด หลังตัวเลขเศรษฐกิจของสหรัฐฯและจีนออกมาดี ราคาน้ำมันดิบก็ปรับตัวเพิ่มขึ้น สำหรับปัจจัยในประเทศช่วงนี้ คงมีการเลือกเล่นหุ้นเป็นรายตัวมากขึ้น เนื่องจากเข้าสู่ช่วงการประกาศผลประกอบการงวดไตรมาส 2/54 ส่วนเรื่องการเมืองก็ไปรอลุ้นว่าใครจะได้มาเป็นรัฐบาล
ทั้งนี้ ต้องติดตามว่านักลงทุนต่างชาติจะซื้อต่อจากเมื่อวานหรือไม่ เพราะถือเป็นการกลับมาซื้อสุทธิครั้งแรกในรอบ 2 สัปดาห์ หรือจะขายอีกครั้งหลังปรับขึ้นแรง ขณะที่ตลาดหุ้นอื่นในภูมิภาคเอเชียเช้านี้ ส่วนใหญ่ปรับตัวขึ้นตามดาวโจนส์    พร้อมให้แนวรับ 1,030 จุด แนวต้าน 1,050 จุด